Despre „infinitiv” și provocările limbii latine în cadrul Conferințelor Centrului de Lingvistică Teoretică și Aplicată

Joi, 8 aprilie 2021, Departamentul de Lingvistică al Facultății de Litere organizează un nou eveniment din seria Conferințelor Centrului de Lingvistică Teoretică și Aplicată. Invitata întâlnirii este conf. univ. dr. Marcela Ciortea, cadru didactic al Facultății de Istorie și Filologie din cadrul Universității „1 Decembrie 1918” din Alba Iulia. 

Conferința, care se va desfășura online, începând cu ora 18:00, este intitulată Despre infinitiv, în traducerea românească a lui Dimitrie Cantemir la Stimuli uirtutum, fræna peccatorum, de Andreas Wissowatius. Persoanele care își doresc să participe la conferință pot accesa link-ul aici.
Invitata reuniunii este absolventă a Facultății de Litere a Universității „Babeș-Bolyai” din Cluj-Napoca (1995), specializarea Limbi clasice (latină și greacă veche). Conf. univ. dr. Marcela Ciortea este doctor în Filologie din 2004, cu teza Modurile nepersonale în Divanul lui Dimitrie Cantemir (calificativ: Magna cum laude), obținut sub coordonarea CP I dr. Sabina Teiuș (n.n. – cercetător principal gradul I) la Institutul de Lingvistică şi Istorie Literară „Sextil Puşcariu” din Cluj-Napoca, o somitate a lingvisticii clujene și, implicit, naționale. Mai multe informații despre conferențiar sunt disponibile aici.
Evenimentele din seria Conferințelor Centrului de Lingvistică Teoretică și Aplicată sunt adaptate condițiilor actuale de siguranță sanitară și se vor desfășura în continuare online, pe platforma Google Meet. 
